section_heading: STS bušenje
paragraph_text: STS bušenje, u literaturi se još koristi i naziv BTA sistem, a odnosi se na način bušenja svrdlima za duboko bušenje većih promjera kojem je tijelo cijev kroz koju se odvode rashladno sredstvo (SHIP) i odvojena čestica, dok se rashladno sredstvo dovodi preko brtvenog prstena izvan svrdla. Ovo je postupak bušenja koji se izvodi na specijalnim alatnim strojevima za duboka bušenja. S ovakvim svrdlima je moguće izraditi u standardnim dimenzijama provrte do 350 mm i dužine preko 100∙D. Određeni proizvođači alata navode kako mogu proizvesti specijalni alat za obradu provrta do 700 mm.